Bonetus de Riomo, officialis curie Lugdunensis, universis presentes litteras inspecturis, in Domino salutem. Universitati vestre facimus manifestum, quod in nostra presentia constituti, domnus Willelmus de Marchant, miles, et domina Aalis, ejus uxor, et Hugo, filius ipsorum, vendiderunt omnes possessiones et bona quæ habebant in parrochiis de Berziaco, de Charnet et de Soligniaco, pretio quadraginta librarum Cluniacensis monete, venerabili patri Stephano, Cluniacensi abbati, ad opus obedientie sue de Berzi villa in perpetuum remanenda. Nominati vero Willelmus, et A., uxor ejus, et dictus filius ipsorum, tactis sacrosanctis evangeliis, juraverunt se predictas possessiones et bona pro posse suo ecclesie prædicte bona fide garentire atque illibata custodire, renuntiantes super hoc omni juri ecclesiastico et civili, et exceptioni non numerate pecunie et precii non soluti, et omni auxilio sibi competenti vel competituro. In cujus rei testimonium presentes litteras sigillo curie Lugdunensis duximus roborandas. Actum anno Domini Mº CCº XXXº tertio. (Trace de sceau.)